b"\n_START_ARTICLE_\nViskon\xc4\x8diai\n_START_PARAGRAPH_\nViskon\xc4\x8diai (it. Visconti)\xc2\xa0\xe2\x80\x93 \xc4\x8dia pavarde viduram\xc5\xbeiais Italijoje vadinosi dvi kilming\xc5\xb3j\xc5\xb3 gimin\xc4\x97s. Anks\xc4\x8diau i\xc5\xa1kilo Viskon\xc4\x8diai, gyven\xc4\x99 Pizos respublikoje XII a. viduryje, jie prad\xc5\xbeioje i\xc5\xa1kilo pa\xc4\x8dioje Pizoje, v\xc4\x97liau\xc2\xa0\xe2\x80\x93 Sardinijoje, kur tapo Galuros judikato valdovais. Antroji, kiek v\xc4\x97lesn\xc4\x97 ir svarbesn\xc4\x97, suklest\xc4\x97jo Milane, kur jie vald\xc4\x97 miest\xc4\x85 1277\xe2\x80\x931447\xc2\xa0m., o kelios \xc5\xa1onin\xc4\x97s \xc5\xa1akos gyvuoja iki \xc5\xa1iol._NEWLINE_Pizos ir Galuros Viskon\xc4\x8di\xc5\xb3 bei Milano Viskon\xc4\x8di\xc5\xb3 giminyst\xc4\x97 teb\xc4\x97ra ne\xc4\xafrodyta.\n_START_SECTION_\nPizos ir Sardinijos Viskon\xc4\x8diai\n_START_PARAGRAPH_\nPirmas Pizoje \xc5\xbeinomas Viskontis buvo patricijus Albertas (Alberto). Jo s\xc5\xabnus Eldicijus (Eldizio) buvo patricijus ir 1184\xe2\x80\x931185\xc2\xa0m.\xc2\xa0\xe2\x80\x93 konsulas. Sardinijoje Eldicijus ved\xc4\x97 Kaljario judiko Torkitorijaus III dukter\xc4\xaf, kuri tapo Lamberto ir Ubaldo motina._NEWLINE_Eldicijaus s\xc5\xabn\xc5\xabs Lambertas ir Ubaldas I i\xc5\xa1k\xc4\x97l\xc4\x97 Viskon\xc4\x8dius \xc4\xaf visuomenines auk\xc5\xa1tumas Pizoje ir Sardinijoje. Abu jie buvo patricijai, abu jie po kadencij\xc4\x85 i\xc5\xa1buvo podestomis. 1207\xc2\xa0m. Lambertas ved\xc4\x97 Elen\xc4\x85, Galuros judiko Barisono II dukr\xc4\x85, taip imdamas kontroliuoti Sardinijos \xc5\xa1iaur\xc4\x97s ryt\xc5\xb3 kamp\xc4\x85, kur jo sostine tapo \xc4\x8civita (Civita)._NEWLINE_1212\xc2\xa0m. Pizoje buvo visi\xc5\xa1ka betvark\xc4\x97, nes proviskonti\xc5\xa1kos ir prie\xc5\xa1viskonti\xc5\xa1kos kovojo d\xc4\x97l politin\xc4\x97s vald\xc5\xbeios. 1213\xc2\xa0m. sausio viduryje Kaljario judikas Vilhelmas I, vadovaudamas prie\xc5\xa1viskonti\xc5\xa1koms paj\xc4\x97goms, Masos m\xc5\xab\xc5\xa1yje nugal\xc4\x97jo bendras Lukos ir Viskon\xc4\x8di\xc5\xb3 paj\xc4\x97gas, vedamas Ubaldo. Po to Piza vald\xc5\xbei\xc4\x85 \xc4\x97m\xc4\x97 dalinti tarp keturi\xc5\xb3 rektori\xc5\xb3, i\xc5\xa1 kuri\xc5\xb3 vienas\xc2\xa0\xe2\x80\x93 Viskontis. Sardinijos Viskon\xc4\x8diai ir toliau iki \xc5\xa1imtme\xc4\x8dio galo dalyvavo Pizos politikoje, bet j\xc5\xb3 \xc4\xaftaka po 1213\xc2\xa0m. smarkiai suma\xc5\xbe\xc4\x97jo._NEWLINE_1215\xc2\xa0m. Lambertas ir Ubaldas taip pat u\xc5\xbevaldo Kaljario judikat\xc4\x85 Sardinijos pietuose. Per geras vedybas Lamberto s\xc5\xabnus Ubaldas II kuriam laikui buvo gav\xc4\x99s vald\xc5\xbei\xc4\x85 Logudoro judikate. \xc5\xa0imtme\xc4\x8dio viduryje Pizos vald\xc5\xbeia Sardinijoje Viskon\xc4\x8di\xc5\xb3 d\xc4\x97ka netur\xc4\x97jo opozicijos. Viskon\xc4\x8diai per gerai organizuotas vedybas palaik\xc4\x97 s\xc4\x85jungininki\xc5\xa1kus ry\xc5\xa1ius su did\xc5\xbeiosiomis \xc5\xa1eimomis\xc2\xa0\xe2\x80\x93 Gerardeskiais (Gherardeschi) ir Kaprajomis (Capraia) Pizoje bei Lakonais (Lacon) ir Bas-Seromis (Bas-Serra) Sardinijoje._NEWLINE_Galuros Viskon\xc4\x8diai kaip savo simbol\xc4\xaf naudojo gaid\xc4\xaf (Galura rei\xc5\xa1kia ' gaid\xc5\xbei\xc5\xb3 \xc5\xbeem\xc4\x97'). Tuo tarpu v\xc4\x97lesni\xc5\xb3j\xc5\xb3 Milano Viskon\xc4\x8di\xc5\xb3 simbolis buvo Biscione\xc2\xa0\xe2\x80\x93 sarac\xc4\x97n\xc4\x85 ryjanti gyvat\xc4\x97.\n_START_SECTION_\nMilano Viskon\xc4\x8diai\n_START_PARAGRAPH_\nMilano Viskon\xc4\x8di\xc5\xb3 \xc4\xafk\xc5\xabr\xc4\x97jas buvo Oton\xc4\x97 Viskontis (Ottone Visconti), kuris 1277\xc2\xa0m. mieste at\xc4\x97m\xc4\x97 vald\xc5\xbei\xc4\x85 i\xc5\xa1 dela Tori\xc5\xb3 (Della Torre) \xc5\xa1eimos._NEWLINE_Gali\xc4\x85 \xc4\xafgavusi \xc5\xa1eima m\xc4\x97go skelbti legendas apie savo kilm\xc4\x99. Tuo metu buvo madingos i\xc5\xa1galvotos genealogijos, nors real\xc5\xabs faktai atspindi gimin\xc4\x97s reali\xc4\x85 ir beveik vargan\xc4\x85 kilm\xc4\x99 i\xc5\xa1 smulki\xc5\xb3 kilming\xc5\xb3j\xc5\xb3. Milan\xc4\x85 \xc4\x97musi valdyti Viskon\xc4\x8di\xc5\xb3 \xc5\xa1aka prad\xc5\xbeioje (nuo XII a.) buvo Masino (Massino, dabar Massino Visconti) kaimelio vir\xc5\xa1 Mad\xc5\xbeor\xc4\x97s e\xc5\xbeero sinjorai, arkivyskupo vasalai._NEWLINE_Manoma, kad Milano Viskon\xc4\x8diai kil\xc4\x99 i\xc5\xa1 vad\xc5\xb3 (lot. capitanei) \xc5\xa1eimos, kuriai Milano arkivyskupas Landulfas (978\xe2\x80\x93998) suteik\xc4\x97 feod\xc4\x85, tok\xc4\xaf, kuris tais laikais buvo vadinamas caput plebis. 1157\xc2\xa0m. dokumentas sako, kad Viskon\xc4\x8diai buvo Marliano (dab. Mariano Comense) senjorai. V\xc4\x97lesni\xc5\xb3 laik\xc5\xb3 kronikininkas Galvano Fiamma tai patvirtino. Prie\xc5\xa1 1070\xc2\xa0m. vienas i\xc5\xa1 Viskon\xc4\x8di\xc5\xb3 gavo vikonto titul\xc4\x85, kuris v\xc4\x97liau buvo paveldimas. Netrukus \xc5\xa1eima suskilo \xc4\xaf kelias linijas, dalis kuri\xc5\xb3 gavo feodus toli nuo Milano. Linija, i\xc5\xa1 kurios kilo Milano lordai Viskon\xc4\x8diai, vedama i\xc5\xa1 Umberto (Umberto), mirusio XII. a pirmoje pus\xc4\x97je._NEWLINE__NEWLINE_Viskon\xc4\x8diai vald\xc4\x97 Milan\xc4\x85 iki ankstyvojo Renesanso, prad\xc5\xbeioje tiesiog kaip Milano valdovai, o nuo 1395\xc2\xa0m.\xc2\xa0\xe2\x80\x93 kaip Milano hercogai. Viskon\xc4\x8di\xc5\xb3 vald\xc5\xbeia Milane baig\xc4\x97si 1447\xc2\xa0m., kai mir\xc4\x97 Filipas Viskontis (Filippo Maria Visconti). Tada Milane trumpam susidar\xc4\x97 Ambrozijaus respublika, kuriai suirus vald\xc5\xbei\xc4\x85 pa\xc4\x97m\xc4\x97 Filipo Viskon\xc4\x8dio \xc5\xbeentas Fran\xc4\x8deskas Sforca (Francesco I Sforza), ir Milano valdovais tapo Sforcos.\n_START_SECTION_\nModron\xc4\x97s Viskon\xc4\x8diai\n_START_PARAGRAPH_\nI\xc5\xa1 Mat\xc4\x97jo I Viskon\xc4\x8dio brolio Umberto kilo \xc5\xa1onin\xc4\x97 Viskon\xc4\x8di\xc5\xb3 \xc5\xa1aka, tapusi Modron\xc4\x97s hercogais. \xc5\xa0iai \xc5\xa1akai priklaus\xc4\x97 Lukinas Viskontis (Luchino Visconti), neorealistinio ital\xc5\xb3 kinematografo re\xc5\xbeisierius."